১৯৭১ সালে মোহাম্মদ আলী কামাল ছিলেন রাজশাহী বিশ্ববিদ্যালয়ের মেধাবী ছাত্র এবং তৎকালীন ছাত্রলীগের অন্যতম নেতা। অসহোযোগ আন্দোলন চলাকালে বিশ্ববিদ্যালয় বন্ধ হয়ে গেলে নিজ জেলা চাঁপাইনবাবগঞ্জে ফিরে এসে প্রতিরোধযুদ্ধে অংশগ্রহণ করে নেতৃত্ব দেন, রাজশাহী-চাঁপাইনবাবগঞ্জকে ১৪ এপ্রিল ১৯৭১ পর্যন্ত মুক্ত রাখেন। পরবর্তীতে তিনি ভারতের শিলিগুড়িতে উচ্চতর সামরিক প্রশিক্ষণ গ্রহণ করে মুক্তিযুদ্ধে অংশ নেন। অসহোযোগ আন্দোলনের শুরু থেকে মুক্তিযুদ্ধের শেষ দিন পর্যন্ত তিনি চাঁপাইনবাবগঞ্জের মুক্তিযুদ্ধের নীতি নির্ধারণ ও রণকৌশল প্রণয়নে গুরুত্বপূর্ণ অবদান রাখেন। এ সময় এক পর্যায়ে তাঁর গ্রামের বাড়িটিও মুক্তিযুদ্ধের একটি ঘাঁটিতে পরিণত হয়।